
Høringssvar: 
Høringssvar fra RSK Vest-Finnmark til NOU 2023:27 – et nytt system for kvalitetsutvikling (Alta, Hammerfest, Loppa, Måsøy, Nordkapp, Hasvik)

Høringssvar fra RSK Vest-Finnmark (regionalt samarbeidskontor/kompetansenettverk for barnehage og skole), som representerer barnehage- og skoleeier i kommunene Loppa, Hasvik, Måsøy, Nordkapp, Hammerfest og Alta. RSK Vest-Finnmark vil med dette takke for muligheten til å komme med innspill på NOU 2023:27 Et nytt system for kvalitetsutvikling - for elevenes læring og trivsel. 


Kapittel 4 Et helhetlig system for kvalitetsutvikling i grunnopplæringen:
Hvordan skal et nytt kvalitetsutviklingssystem i større grad kunne bidra til å nå formålet om å sikre elevenes læring og trivsel? Dette er kanskje det mest grunnleggende spørsmålet i arbeidet med et nytt kvalitetsutviklingssystem i grunnskolen. Elevenes læring og trivsel er fastsatt i opplæringsloven § 1-3 formålet med opplæringen (formålsparagrafen). Dette er videre underbygget i overordnet del av læreplanverket.  

Utvalgets forslag til et nytt system for kvalitetsutvikling tar utgangspunkt i dagens regelverk som stadfester skolens brede mandat og ansvar og rettigheter, slik det blir beskrevet i formålsparagrafen i opplæringsloven og overordnet del av læreplanverket. Dette stadfester at skolen er den viktigste arenaen i arbeidet for at alle elever skal oppleve mestring og tilhørighet.

Skolens brede mandat knyttet til formålsparagraf og overordnet det, tilsier at skolen har et  danningsoppdrag og et utdanningsoppdrag, som er gjensidig avhengig av hverandre.

Systematisk arbeid med kvalitetsvurdering og kvalitetsutvikling i skolen krever at alle aktørene er involvert og drar i den samme retningen. Ved å samarbeide og reflektere sammen kan profesjonsfellesskapet identifisere hva som fungerer og hva som ikke fungerer, og dermed forbedre den pedagogiske praksisen. Dette vil kreve større grad av elevmedvirkning. Elevene må få mulighet til å være involvert i arbeidet med kvalitetsutvikling.

Profesjonsfellesskap:
Lærere, ledere og skoleeiere har et stort ansvar for at alle elever skal oppleve mestring og føle seg inkludert. Dette er så omfattende at det kreves et nærmere samarbeid og oppfølgning fra andre tjenester, helst på skolenivå. Det tverrsektorielle samarbeidet må i større grad flyttes fra eiersiden til skolenes kvalitetsutviklingsarbeid. Skolen må være kjernen i det lærende profesjonsfellesskapet.

For å sikre en systematisk kvalitetsutvikling ved skolene, må det være etablerte og forankrede verktøy som det tverrfaglige profesjonsfellesskapet kan benytte seg av. 




Kap. 5 Systematisk kvalitetsutvikling forutsetter gode strukturer og prosesser for samarbeid og dialog
Lokal kvalitetsdialog er en godt innarbeidet metodikk og praksis for arbeidet med kvalitetsutvikling i mange kommuner. Dialogen har hatt ulike navn som styringsdialog, ansvarsdialog, kvalitetsdialog, men hensikten har vært å bringe sammen ulike aktører for å belyse arbeidet med kvalitet, forstå skolens kunnskapsgrunnlag og peke framover mot tiltak. 

Utvalget legger stor vekt på systematisert kvalitetsdialog. Dialogen skal øke tilliten og styrke partssamarbeid mellom aktørene i skolen. Målet er blant annet å utvikle en bredere forståelse for hva kvalitetsbegrepet i skolen skal inneholde. Vi går fra kvalitetsvurdering til kvalitetsutvikling, som også skal favne det som ikke er målbart. Utvalget mener det er behov for å forskriftsfeste at skoleeierne og skolene skal gjennomføre jevnlige kvalitetsdialoger og at kvalitetsdialogen skal rammes inn av et bredt kvalitetsbegrep med et bredt kunnskapsgrunnlag.

RSK Vest-Finnmark støtter mindretallets forslag om at det presiseres i forskrift til opplæringsloven og privatskoleloven at det skal gjennomføres jevnlige kvalitetsdialoger. Dette gjøres allerede ved de fleste skolene. Vi støtter kvalitetsdialogen som et sentralt grep i arbeidet med kvalitetsutvikling, og foreslår at man også her bør trekke inn det tverrsektorielle samarbeidet i skolen der dette er relevant. 

Vi støtter KS´ sin presisering i deres høringssvar der de advarer mot at forskriften blir for detaljert om hvordan og med hvem kvalitetsdialogen skal gjennomføres.

Kap. 6 Systematisk kvalitetsutvikling forutsetter god ledelse på alle nivåer
Skolelederne har en helt sentral rolle i arbeidet med kvalitetsutvikling i skolen gjennom å lede lærernes arbeid med å legge til rette for at alle elevene trives og utvikler seg faglig. I overordnet del står det at skoleledelsen skal lede det pedagogiske og faglige samarbeidet mellom lærerne. Skoleledelsen skal også bidra til å utvikle et stabilt og positivt miljø der alle har lyst til å yte sitt beste. Utvalget presiserer at ledelse av kvalitetsutviklingsarbeid handler om å sørge for et kontinuerlig og systematisk kvalitetsutviklingsarbeid i tråd med aktørenes roller og ansvar.
RSK Vest-Finnmark støtter utvalget i at det er behov for en nasjonal satsing som kan bidra til at alle skoler og kommuner får økt kunnskap om hvordan tilrettelegge for og styrke et kontinuerlig og systematisk kvalitetsutviklingsarbeid. Skolen må få mer kompetanse i analysearbeidet ved den enkelte skole. Støtte til å lede gode kvalitetsutviklingsprosesser, samt hvordan man kan trekke inn elevmedvirkning i dette arbeidet, må stå sentralt.

Vi tror også at skoler med fordel kan inngå i lokale nettverk med hverandre, nettopp for å lære av hverandre og dele erfaringer knyttet til kvalitetsutvikling. Å trekke inn det tverrfaglige profesjonsfellesskapet i disse nettverkene vil bidra positivt i utviklingsarbeidet. 

Det forventes en felles profesjonsfaglig utvikling på skolene. Da må det avsettes mer tid og ressurser til ledelse av kvalitetsutvikling på den enkelte skole. KS hevder i sin høringsuttalelse at det er lokalt handlingsrom knyttet til sfs2213 i forhold til kvalitetsutvikling, men vi kan ikke se at dette handlingsrommet er tilstrekkelig til stede. 

Vi støtter utvalgets forslag på dette punkt:
Utvalget foreslår at nasjonale myndigheter utreder lærernes og skoleledernes tid og kapasitet til kvalitetsutviklingsarbeid og at utredningsarbeidet skal gi grunnlag for videre diskusjon om tid som rammevilkår for kvalitetsutviklingsarbeidet.

Vi er usikker på om det bør opprettes en egen funksjon for kvalitetsutvikling i skolen.
Skoleeier og skolene bør derimot få tilført ekstra ressurser til å arbeide systematisk med kvalitetsutvikling på alle skoler (i egen kommune) og på den enkelte skole. 

 Kap. 7 Systematisk kvalitetsutvikling forutsetter relevant kompetanse på alle nivåer
Utvalget drøfter ulike tiltak for systematisk kvalitetsutvikling på alle nivåer, og lovverket gir en god del føringer som også beskriver skoleeiers ansvar.

Betydningen av nettverksstyring, lokal involvering, partnerskap, samarbeid og kunnskapsbasering har stått sterkt de siste årene (Fossestøl mfl., 2021), og har blant annet ført til innføring av tilskuddsordene rekomp, dekomp og kompetanseløftet (og oppfølgingsordningen). Det vises til vårt høringssvar til NOU 2023-13 Med videre betydning der vi påpekte mangler ved ordningene knyttet til lite forutsigbarhet i ordningene og betydelig byråkrati. Ordningene kan med fordel reduseres fra 3 til 1 ordning for skole. 

Det har i de senere år vært satsinger på å utvikle lærernes vurderingskompetanse gjennom blant annet satsingen Vurdering for læring. Lærerutdanningene har hatt mangler i utdanningen knytte til vurderingskompetanse. RSK Vest-Finnmark støtter utvalgets forslag om at lærerutdanningene skal sikre at lærerstudentene utvikler kompetanse i kvalitetsutvikling (blant annet analysekompetanse, underveisvurdering m.m.), slik at de kan bidra aktivt i kvalitetsutviklingsarbeidet i skolene. Vi støtter også at lærerutdanningene må sikre at lærerstudentene utvikler kompetanse i vurdering, herunder blant annet sluttvurdering.

Det må også være en økt satsing på kompetanseutvikling av skoleeiers ansvar knyttet til kvalitetsutvikling av skolene, og blant herunder også knyttet til eiers handlingsrom, roller og ansvar for barn og unges utdanning og oppvekst.

Nyutdannedes mulighet til å sette standpunkt:
Vi er enig i mindretallet som mener det er tilstrekkelig med god veiledning når nyutdannede skal sette standpunkt. Dette på grunn av kapasitetsutfordringer på den enkelte skole. 


Kap. 8 Systematisk kvalitetsutvikling forutsetter et bredt kunnskapsgrunnlag
RSK Vest-Finnmark støtter at Elevundersøkelsen avskaffes, og erstattes av en ny skolemiljøundersøkelse som er tilpasset aktørenes behov. Elevenes opplevelse av hvordan de har det på skolen, og hvordan de opplever å bli sett og hørt, må stå i sentrum for den nye undersøkelsen. Den nye undersøkelsen må gi relevant informasjon til arbeidet med skolemiljøet på de enkelte skolene, ivareta skoleeierens behov for informasjon og bidra til at nasjonale myndigheter får tilgang til mer generell informasjon om elevenes opplevelse av skolemiljøet. 

Det bør etableres en obligatorisk læringsmiljøundersøkelse for hele grunnskoleløpet, som gjennomføres årlig, slik at man kan følge utviklingsbildet år for år. Eiersiden og skoleledelsen må ha tilgang til all data fra denne undersøkelsen for å kunne bruke dette i kvalitetsutviklingsarbeidet. 

Problemet med nåværende elevundersøkelse gir ikke eier og skoleledelse gir ikke informasjon om elevenes læringsmiljø (pga. personvern).
RSK Vest-Finnmark støtter at det etableres et nytt verktøy knyttet til kapittel 12-saker, som kan støtte skolenes arbeid med å ta tak i alvorlige hendelser som mobbing, vold, diskriminering, trakassering, utestenging og isolering på de enkelte skolene.

Nasjonale prøver:
Utvalget peker på at det mange lærere som opplever at informasjonen fra dagens nasjonale prøver ikke er nyttig i kvalitetsutviklingsarbeidet. Utvalget mener derfor det er behov for å utvikle nye og mer læringsstøttende prøver som kan gi informasjon om elevenes grunnleggende ferdigheter til bruk i det faglig-pedagogiske kvalitetsutviklingsarbeidet. Dette støtter RSK Vest-Finnmark. Vi støtter også utvalgets flertall om å konsentrere seg om prøver i lesing, regning, skriving, og i tillegg engelsk.  

Eksamen:
RSK Vest-Finnmark støtter i utgangspunktet utvalgets mindretall som mener det er nødvendig å beholde eksamen i både grunnskolen og i den videregående opplæringen. Men den sentralt gitte eksamen bør endres i både form og innhold. Den bør endres til å bli mer tverrfaglig, og gå over tid (hjemmeeksamen, gruppeeksamen, mappeeksamen), og den bør være mer lik eksamen som gis i høyere utdanning. I tillegg er KI kommet inn som et element som vanskeliggjør en forsvarlig gjennomføring av eksamen. Disse elementene samlet gjør at sentralt gitt eksamen for grunnskolen må endres.

Den lokalt gitte eksamen fungerer godt slik som den gjennomføres i dag.

En eller annen form for eksamen på ungdomstrinnet vil være viktige, både for den enkelte eleven og for samfunnet, også når den nye opplæringsloven gir elevene rett til en videregående opplæring fram til de har fullført. Eksamenskarakterene gir viktig informasjon om elevenes faglige nivåer, og den bør fortsatt brukes som grunnlag for opptak til ulike utdanningsprogrammer i videregående skole. Vi tror også eksamen gir god trening til elever før de skal videre til videregående skole, og senere høyere utdanning. Eksamen skal gi elevene muligheter til å vise bredden i kompetansen sin, i flere vurderingsformer. I tillegg kan det for elevene være fordelaktig å bli vurdert av en objektiv ekstern sensor. 


Med hilsen

Oppvekstledere og skolefaglige ansvarlige i Alta, Hasvik, Hammerfest, Loppa, Nordkapp og Måsøy





For evt. ytterligere kommentar, ta kontakt med Øyvind Rognli, oyvrog@alta.kommune.no eller tlf 91689195. 

